Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 321/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»LIPTOVSKÉ DROBY«

EU-nr.: PGI-SK-02370 — 31.10.2017

BOB ( ) BGB (X)

1. Betegnelse

»Liptovské droby«

2. Medlemsstat eller tredjeland

Slovakiet

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Liptovské droby« er en unik type pølse fremstillet med traditionelle metoder. Det særlige ved produktet er kartoffelfyldet med fedtegrever og krydderier, der er indeholdt i naturlige svine- eller kvægtarme. »Liptovské droby« er et letfordærveligt produkt.

Produktet har et cirkulært tværsnit, og det har form som en buet cylinder. Produktet er 30 til 50 mm i diameter og 100 til 250 mm langt og har en vægt på 100 til 300 g. Når produktet er blevet stoppet for at nå den ønskede længde, lukkes det med et lille træspyd. Naturtarmen slutter tæt omkring fyldet, som er fremstillet af revne kartofler, malede fedtegrever, løg og krydderier og har en fin tekstur. 1 kg af produktet består af kartofler (75-85 %), fedtegrever (8-10 %), svinefedt (5 %) og salt (højst 1,7 %).

Produktet har en blød konsistens. Overfladen er glat, moderat fugtig og ren. Overfladefarven er lysegrå, og skiverne er grågule. Produktet har aroma og smag af kartofler og krydderier.

»Liptovské droby« sælges kogt. Umiddelbart før indtagelse varmebehandles produktet ved bagning.

3.3. Foder (kun for produkter af animalsk oprindelse) og råvarer (kun for forarbejdede produkter)

Råvarer og ingredienser:

— kartofler

— svinespæk (fersk eller frosset)

— svinefedt

— løg

— merian

— naturligt peber

— salt

— hvidløg

— svine- eller kvægtarme

— semuljemel.

3.4. Specifikke etaper af produktionen, som skal finde sted i det afgrænsede geografiske område

Hele fremstillingsprocessen foregår udelukkende inden for det afgrænsede geografiske område i følgende faser:

— Tarmene udblødes og vaskes 24 timer før brug.

— De uskrællede kartofler vaskes.

— Kartoflerne skrælles, rengøres og vaskes.

— Løgene steges i svinefedt.

— Kartoflerne rives fint.

— Svinespækket hakkes og steges derefter for at fremstille fedtegrever.

— Fedtegrever, stegte løg og hvidløg males fint.

— Der tilsættes krydderier.

— Fyldet blandes grundigt.

— Der tilsættes semuljemel, og fyldet blandes igen.

— Tarmen stoppes med fyldet.

— Tarmen lukkes.

— Produktet koges langsomt — »Liptovské droby« anbringes i vand med en temperatur på ca. 90 °C og koges langsomt under konstant omrøring, indtil produktet flyder op til overfladen, hvorefter produktet tages op af vandet.

— »Liptovské droby« anbringes på køl.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

––

4. Kort angivelse af det geografiske områdes afgrænsning

Regionen Liptov er beliggende i den nordlige del af Slovakiet i den sydøstlige del af den selvstyrende region Žilina i Liptovská-dalen, omgivet af bjergkæden High Tatra mod øst, af de vestlige Tatra-bjerge og Choč-bjergene mod syd og af Greater Fatra-bjergkæden mod vest. Geografisk betragtet er Liptov et kompakt område, der omfatter distrikterne Liptovský Mikuláš og Ružomberok.

5. Tilknytning til det geografiske område

De pedoklimatiske forhold i regionen samt dens traditioner og historie danner baggrund for ansøgningen om registrering af den geografiske betegnelse »Liptovské droby«, der er inspireret af de lokale producenters knowhow og produktets omdømme.

Liptovská-dalen er en af Slovakiets højest beliggende dale. Dens bund er fyldt med klipper fra tertiærtiden, centralkarpatiske palæogene sedimenter samt nyere siltjord, der er aflejret af floden Váh, hovedsagelig grus og sand. Jorden i Liptov er middelhård, og klimaet er koldere. Disse forhold er ikke gunstige for korndyrkning, men egner sig til kartofler. Kartoffeldyrkningen startede i Liptov omkring 1750. En katastrofal fejlslagen høst i årene 1771-1773 har været medvirkende til at gøre det populært at dyrke kartofler. I begyndelsen af det 19. århundrede skete der en stigning i kartoffeldyrkningen i de nordlige dele af Slovakiet.

Kartofler blev efterfølgende en af hovedbestanddelene i befolkningens kost og fik tilnavnet »vores andet brød«. Det afgrænsede geografiske område Liptov har altid været et vigtigt område for kartoffeldyrkning i Slovakiet, samtidig med at det har været selvforsynende, hvad husdyrhold angår — navnlig svin. Af økonomiske årsager var det vigtigt for indbyggerne i Liptov at udnytte indmaden optimalt.

Indbyggerne i Liptov har været vant til at forlade sig på indenlandske fødevarer til ernæring, herunder kartofler. Kartofler blev spist uden tilbehør som hovedmåltid eller med forskelligt tilbehør.

»Liptovské droby 01 71 blev en populær delikatesse sammen med kartoffelmos, dumplings og kartoffelfrikadeller. »Liptovské droby« blev fremstillet af revne, rå kartofler, der var lette at dyrke i Liptov på grund af jordbundens sammensætning, klimaforholdene og den ukomplicerede dyrkning.

De naturlige og pedoklimatiske forhold, der er gunstige for kartoffeldyrkning og husdyrhold, har formet regionens overordnede fremtræden og karakter. Ud over landbrugsarbejdet har lokalbefolkningen forarbejdet og solgt råvarer.

Den tidligste skriftlige omtale af produktet — en illustration af dets historie og tradition — findes i bogen »Slovenská ľudová kuchárka pre každý stôl« (»folkelig slovakisk madlavning til hvert et bord«) fra 1944, som er udarbejdet af Žela Inovecká og genoptrykt flere gange.

I »Kuchyňa starých materí z Liptova« (»Liptov-bedstemødres hjemmelavede mad«), en bog af den kendte etnograf Iveta Zuskinová udgivet i 2013 af Spoločnosť priateľov múzea liptovskej dediny (Sammenslutningen af Liptov Landsbymuseums venner) i Liptovský Hrádok, kan vi læse følgende: »I Liptov var »droby« en populær og karakteristisk ret, som især blev lavet om efteråret, hvor der blev slagtet får, hvilket betød, at der var rigeligt med tarme og fedt til rådighed. De nye kartofler blev også gravet op på dette tidspunkt ...«.

I kapitlet »Čo sa varievalo a jedávalo« (»Traditionel tilberedning og mad«) i »Liptov v ľudovej kultúre« (»Liptov i folkekulturen«), en anden bog af Zuskinová, der blev udgivet af sammenslutningen i 2014, findes følgende oplysninger: »Revne, rå kartofler blev anvendt til fremstilling af fyldet til »Liptovské droby« og til jævning af visse kogte retter. Folk kogte også dumplings.« I kapitlet »Tradičné jedlá« (»Traditionel mad«) i samme bog præciserer Zuskinová, at: »Ordet »droby« betyder kartoffel-»pølser«.«

Betegnelsen for produktet, »Liptovské droby«, er udledt af navnet på Liptov-regionen, der historisk er forbundet med dyrkning og forarbejdning af kartofler, som er produktets hovedingrediens. Den anden del af betegnelsen er ordet »droby«, som i den lokale dialekt betegner spiselig indmad, herunder tarme. Det unikke kartoffelfyld i svine- eller kvægtarme (»droby« = tarm) kaldes i den lokale dialekt »Liptovské droby«. Denne betegnelse er blevet brugt uafbrudt i området siden første halvdel af det 19. århundrede.

Det er karakteristisk for »Liptovské droby«, at pølsedelen erstattes med kartofler. Og selv om produktets form minder om en pølse, er hovedingrediensen i fyldet kartofler, som udgør 75-85 % af produktets vægt. Ved fremstillingen af kartoffelfyldet tilsættes alle ingredienserne gradvis til de revne, rå kartofler. Der tilsættes semuljemel som bindemiddel. Hvor meget semuljemel der anvendes, afhænger af kartoflernes vandindhold. Den rette mængde kan kun vurderes af erfarne producenter for ikke at fratage produktet dets typiske kartoffelaroma. Tilsvarende kræver det erfaring at anslå tilberedningstiden for at forhindre, at tarmene sprænger, så fyldet flyder ud, og at afkøle produktet efterfølgende. »Liptovské droby« produceres kun i det afgrænsede område. Produktionsprocessen for »Liptovské droby« kan ikke sammenlignes med noget andet, eftersom der ikke findes andre produkter på markedet, der bærer betegnelsen »droby« eller anvender et geografisk navn i forbindelse med betegnelsen »droby«. Den eneste mulige konklusion er, at »Liptovské droby« er et særligt og unikt produkt.

Da der tidligere hovedsagelig blev opdrættet kvæg til videresalg eller til produktion af kødprodukter, især pølser, ønskede den fattige del af befolkningen at tilberede fødevarer med et lignende udseende. Kødindholdet i pølserne blev erstattet med kartofler — et fyld, der var lettere tilgængeligt. Ligesom pølser blev det nye produkt krydret med løg, hvidløg, sort peber, merian og salt. Aromaen og smagen af kød blev erstattet med svinespæk og -fedt. Fyldet blev derefter stoppet i tarmen, som blev lukket med et lille træspyd.

Der anvendes oftest kartofler fra det afgrænsede område. Produktet kan dog også fremstilles af ingredienser fra andre områder, hvis ressourcerne er opbrugt, især om sommeren. I turistsæsonen om sommeren stiger efterspørgslen efter regionale specialiteter. Indtagelse af »Liptovské droby«, et lokalt fremstillet produkt, undertiden ledsaget af andre kødbaserede regionale specialiteter, er en kulinarisk oplevelse for besøgende og giver den regionale udvikling et væsentligt løft.

Produktets karakteristiske egenskaber påvirkes ikke af oprindelsen af de kartofler, der anvendes som ingredienser. De er derimod resultatet af produktionsmetoden og brugen af kartoffelfyld i stedet for kød. Da kartofler tidligere var den foretrukne afgrøde i Liptov, og kartoffelprodukter har en tæt forbindelse til regionen, blev kartoffelfyldet den karakteristiske egenskab ved »Liptovské droby«.

Lokalt dyrkede kartofler er den foretrukne ingrediens: »Der anvendes kun lokale ingredienser og produktionsmetoder, der kendes fra tidligere tider« (http://www.teraz.sk/import/agro-zaujem-o-tradicne-liptovske-dr/220506-clanok.html). Kun i undtagelsestilfælde (såsom dårlig høst) kan der anvendes kartofler fra et andet geografisk område.

Forbindelsen mellem produktet og det afgrænsede geografiske område består i opfindsomheden hos de mennesker, for hvem det lykkedes at anvende kartofler, som der var rigeligt af i området, til at tilberede fyld med en afbalanceret blanding af alle ingredienser og krydderier (fintrevne kartofler, malede fedtegrever og stegte løg og urter såsom merian) og derved erstatte de ingredienser, der anvendes til kødfyld til pølser.

Færdighederne hos producenterne af »Liptovské droby« har udviklet sig på grundlag af viden og erfaring, som er videregivet fra generation til generation, hvilket afspejles i slutproduktets kvalitet. Det, der adskiller »Liptovské droby« fra andre produkter, er det enestående kartoffelfyld.

Kun erfarne personer er i stand til at beherske de komplekse trin i fremstillingsprocessen (f.eks. at tilberede kartoffelfyldet eller at fylde det i tarmen). Det at rive rå kartofler, sikre, at fyldet får den rette konsistens, sørge for det rette forhold mellem kartofler og semuljemel (hvilket afhænger af kartoflernes vandindhold) og at anslå den deraf følgende tilberedningstid og efterfølgende nedkøling af produktet er opgaver, som det kræver de rette evner og den rette erfaring, som producenterne har opnået i løbet af den historiske udvikling, at kunne udføre korrekt.

Forbindelsen mellem »Liptovské droby« og det afgrænsede geografiske område afspejles også i rejsebureauers information. På https://www.exclusive-travel.cz/slovenska-republika/informace kan man læse følgende under »Gastronomi«: »Selv om hver region har sine egne specialiteter, er kartoffeldumplings med fåreost og pyntet med stegt bacon og undertiden creme fraiche populært i hele landet. Blandt andre traditionelle delikatesser kan nævnes »bramborové šišky« (kartoffelvafler), »Liptovské droby« ...«.

»Liptovské droby« har længe været den foretrukne delikatesse blandt indbyggerne i Liptov ved særlige lejligheder af enhver art, f.eks. markeder og fester. Den dag i dag er delikatessen så populær som nogensinde. Hvert år arrangerer byen Liptovský Mikuláš en festival ved navn Švábkafest (i regionen Liptov er »švábka« et dagligdags ord for kartoffel). Švábkafest er blevet afholdt gennem en årrække i regionen Liptov for at opretholde traditionen i forbindelse med ikke kun dyrkningen af kartofler, men også alle kartoffelbaserede produkter, herunder »Liptovské droby«.

Lokale og udenlandske besøgende tiltrækkes af de traditionelle regionale produkters høje kvalitet og gode omdømme (f.eks. »Liptovské droby«), som ikke kun spredes mundtligt, men også online og via andre medier i og uden for Slovakiet. Video fra Švábkafest (præsentationen af »droby« starter 1 minut inde i videoen):

https://www.visitliptov.sk/2017/09/14/fest-zemiakov-na-liptove/

Produktet præsenteres i restauranter som en »traditionel slovakisk delikatesse« eller en »traditionel specialitet fra Liptov-regionen« og serveres ved bryllupsfester — hvilket illustrerer produktets kvalitet og fremragende omdømme.

Den omstændighed, at »Liptovské droby« er en efterspurgt delikatesse, som er uløseligt knyttet til regionen, illustreres yderligere i »Kuchyňa, zvyky a tradície našich predkov« (»Vore forfædres kogekunst, skikke og traditioner«) udgivet af Krajská organizácia cestovného ruchu ŽILINSKÝ TURISTICKÝ KRAJ (turistrådet i turistregionen Žilina): »Retter baseret på krydret kartoffelfyld (såsom dumplings og kager fremstillet af surdej) er fortsat er populære i Liptov. Vi må heller ikke glemme »Liptovské droby« — en ret, som ikke kun er populær blandt lokalbefolkningen.«

http://www.zilinskazupa.sk/files/on-line-kniznica/kocr/kuchyna-zvyky-3.pdf

Produktets gode omdømme fremgår også af omtale på internettet, hvor det forekommer i madopskrifter, i TV- og radioprogrammer og i artikler i pressen, på rejse- og turistwebsteder og ved forskellige arrangementer såsom Švábkafest og Liptov Fest.

Siden 1993 har Radio Slovakia International (RSI) sendt programmer om Slovakiet på seks fremmedsprog med omtale af et væld af emner og begivenheder. Den 13. oktober 2015 blev der sendt et spansk program om »Liptovské droby«, hvor der bl.a. blev sagt følgende: »Milan Velecký har besøgt Liptov og spurgt folk om »Liptovské droby«. Det er lækkert! (El redactor Milan Velecký visitó la región de Liptov y preguntó a la gente sobre los Liptovské droby. Es una exquisitez!)«.

https://esrsi.rtvs.sk/clanky/gastronomia/91062/liptovske-droby

Produktets gode omdømme bekræftes yderligere ved, at det serveres ved regionale festligheder. I en artikel med titlen »Hrádocké hradné hry« (»Borgspil i Hrádok«) offentliggjort i avisen »Relax« den 24. august 2017 hedder det: »Man kan ikke more sig uden god mad. Liptovs køkken er baseret på traditionelle ingredienser — såsom kartofler og fåremælk — der er typiske for regionen. Det er derfor, at »Liptovské droby« ikke er til at komme udenom i Liptovský Hrádok ...«

http://www.dennikrelax.sk/Relax/Krasy-Slovenska/Hradocke-hradne-hry/

“Regionale råvarer og produkter er uløseligt forbundet med turisme. Også Liptov har sine egne typiske produkter. Vores mål er at bruge disse regionale karakteristika til at gøre turister bekendte med områdets identitet. Der er masser af ting, man kan smage på under et besøg. Produkter fremstillet af fåremælk, vores førsteklasses spiritus og endda »Liptovské droby«, hvis hovedingrediens er lokale kartofler,« udtaler Darina Bartková, formand for turistrådet i regionen Liptov (http://www.teraz.sk/regiony/l-mikulas-svabkafest-ponukne-ochu/281215-clanok.html?mostViewedArticlesInSectionTab=2)

Besøgende kan ikke kun støde på »Liptovské droby« i det berømte frilandsmuseum i Pribylina og landsbyerne i øvre og nedre Liptov (Štiavnička, Smrečany, Lisková, Bobrovec m.fl.), men også på hoteller og restauranter i det afgrænsede geografiske område.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://www.indprop.gov.sk/swift_data/source/pdf/specifikacie_op_oz/SPECIFIKACIA%20Liptovske%20droby.pdf

(1) EUT L 343 af 14.12.2012, s. 1.